OzLabs/hebrew-wiki-articles huggingface dataset:
קאזה

קאזה (באנגלית- KaZaA) הייתה תוכנה לשיתוף קבצים באינטרנט שהושקה במרץ 2001 ופעלה עד 2012 באמצעות פרוטוקול FastTrack שפותח עבורה.

== היסטוריה ==
התוכנה פותחה והופעלה באמצעות חברה הולנדית בשם "שרמן נטוורקס", אשר הוקמה על ידי אנשי העסקים, השוודי ניקלס זנסטרום וינוס פריס הדני. התוכנה פותחה על ידי אותו צוות המתכנתים מאסטוניה, שבשנת 2003 יצר יחד עם זנסטרום ופריס את תוכנת הטלפוניה סקייפ. התוכנה הושקה במרץ 2001 ובמאי 2003, הוכרזה כתוכנה הפופולרית ברשת לפי Download.com, אתר ההורדות הגדול באינטרנט, לאחר שהורידו אותה יותר מ-227 מיליון פעמים. בנובמבר 2004 הושקה גרסת קאזה 3.0 שכללה את סקייפ.

ב-2001 הגישה התאחדות חברות התקליטים ההולנדית תביעה נגד "שרמן נטוורקס", ודרשה מבית המשפט להורות לה לחדול מלספק את השירות או לשלם קנס כספי יומי בסך 124 אלף דולר. בנובמבר 2001, פסק בית המשפט המחוזי בהולנד כי תוכנת קאזה מציעה שירות בלתי חוקי לגולשים כיוון שהוא מנוצל לביצוע פעולות המנוגדות לחוקי זכויות היוצרים, עקב כך העבירה את מטה החברה של לאוסטרליה, אך גם שם הוגשה תביעה נגדה. בהמשך בית המשפט העליון בהולנד, הערכאה הגבוהה ביותר באירופה שדנה בסוגיית החלפת הקבצים באינטרנט. פסק בדצמבר 2003 כי אין לראות במפתחי תוכנת קאזה כאחראים על פעולות הגולשים המחליפים קבצים באמצעות התוכנה שפיתחו. בעקבות ההחלטה הודיעה התאחדות חברות התקליטים ההולנדית, BUMA Stemra כי תתחיל לתבוע גולשים הולנדים המורידים קבצים באמצעות קאזה בדומה לתביעות שהגישה התאחדות חברות התקליטים האמריקאית נגד מאות גולשי אינטרנט בארצות הברית. בשנת 2004 הוגשו נגד החברה תביעות בגין הפרת זכויות יוצרים על יד חברות תקליטים בארצות הברית ואוסטרליה. שירות קאזה, נסגר ב-2006 לאחר שיישבה את כל תביעות הפיצויים שהגישו נגדה חברות התקליטים, בתשלום פיצויים של 100 מיליון דולר והתחייבה לספק הגנות נגד פיראטיות. ביולי 2009 השיקה אתר חדש, כשירות הורדות למנויים בעלות של 12 דולרים מדי חודש. הקבצים הזמינים להורדה בו הוגבלו לשימוש ב-5 מחשבים או נגני MP3 לכל היותר באמצעות תוכנת DRM (Digital Rights Management), והחברה התחייבה לשלם תמלוגים. השירות לא הצליח מסחרית ונסגר ב-2012.

על מנת שתניב רווחים, הוטמעו בתוכנה רוגלות (פרסומות). בעקבות כך, יצרו מתנדבים גרסה משלהם לתוכנה בשם "קאזה לייט", ללא פרסומות ורוגלות. חברת קאזה החליטה להילחם נגד "קאזה לייט", ודרשה ממנוע החיפוש גוגל לצנזר קישורים המאפשרים להוריד את התוכנה; גוגל נענו לבקשתה. בהמשך, נוצרה גרסה חדשה בשם "קאזה לייט ריזורקשן" (Resurrection - לידה מחדש), שאף היא נקייה מפרסומות ורוגלות.

==קישורים חיצוניים==
* 
* 
* 

==הערות שוליים==

קטגוריה:ערכים שבהם תבנית אתר רשמי אינה מתאימה להוספה אוטומטית
קטגוריה:ערכים שבהם תבנית בריטניקה אינה מתאימה
קטגוריה:שיתוף קבצים
קטגוריה:תוכנות שהושקו ב-2001
יותם בן גדעון

יוֹתָם בֶּן גִּדְעוֹן הוא דמות מקראית המוזכרת בפרק ט' בספר שופטים, הצעיר מבין 70 בניו של גדעון.

לאחר שהשופט גדעון הושיע את ישראל מהמדיינים, בקשו בני ישראל להמליך אותו למלך עליהם. גדעון סירב, באומרו כי רק אלוהים לבדו ראוי למשול ולא בן אנוש כמוהו: . אך לאחר מותו המליך עצמו בנו אבימלך, על העיר שכם.
 
כדי שיהיה המועמד היחיד לרשת את אביו, הרג אבימלך את אחיו "על אבן אחת". רק האח הצעיר ביותר, יותם, הצליח להסתתר בעת הטבח וכך ניצל. כאשר נודע ליותם שבעלי שכם (שליטי שכם) המליכו עליהם את אבימלך, עלה על הר גריזים ומשם נשא משל הקרוי על שמו - "משל יותם" - שמטרתו הייתה להתריע בפני בעלי שכם על הסכנה שבהמלכת אבימלך. 

לאחר שנשא את המשל בורח יותם מפני אבימלך אחיו (שופטים ט, כא).

==קישורים חיצוניים==

קטגוריה:אישים בספר שופטים
פריז–ניס

פריז–ניס, המכונה גם "המרוץ אל השמש", הוא מרוץ אופניים בקטעים המתקיים מדי שנה בצרפת באמצע חודש מרץ. המרוץ התקיים לראשונה בשנת 1933 והמנצח בו היה אלפונס שפרס (Alfons Schepers) מבלגיה. רוכב האופניים בעל שיא הזכיות במרוץ הוא שון קלי (Sean Kelly) מאירלנד. הוא זכה ברציפות שבע שנים בשנים 1982–1989.

למרות שמו של המרוץ, הוא אינו תמיד מתחיל בפריז. לעיתים קרובות המרוץ מתחיל בעיירות הנמצאות דרומית לפריז. הקטע האחרון במרוץ מסתיים לרוב בטיילת האנגלית בניס (Promenade des Anglais; נהגה: פְּרוֹמֵנָאד דֶ'זַאנְגְלֶה). אחד משני הקטעים האחרונים עובר בדרך כלל במעבר הרים קרוב לניס, הנקרא קול דֶ'ז ('Col d'Eze').

בשנת 2000 עבר ארגון המרוץ לידיו של רוכב העבר הצרפתי, לורן פיניון, אולם, כבר לאחר שנתיים, עמד המרוץ בפני פשיטת רגל בשל אי מציאת חברות מממנות למרוץ. במצב שנוצר, רכשה חברת (ASO (Amaury Sport Organisation, אשר מארגנת גם את הטור דה פראנס, מרוץ פריז–רובה ואירועים אחרים כמו ראלי דקר, את הזכויות לארגון המרוץ ומאז, המרוץ מאורגן על ידיה.

בשנת 2003 התרחשה, במהלך המרוץ, תאונה בה נפצע בראשו, ומת כתוצאה מהפציעה, הרוכב הקזחי – אנדרי קיבילב. בעקבות תאונה טרגית זו, הוציאה האיגוד הבין-לאומי לאופניים חוק חדש המחייב את הרוכבים לחבוש קסדה במרוצי האופניים.

החל משנת 2006 נכלל המרוץ בסבב הפרו-טור ומ-2011 ב-UCI World Tour – סבב המרוצים החשובים ביותר במשך עונת המרוצים.

==רשימת המנצחים בשנים האחרונות==
* 2000 – אנדראס קלודן
* 2001 – דריו פריגו
* 2002 – אלכסנדר וינוקורוב
* 2003 – אלכסנדר וינוקורוב
* 2004 – יירג יקשה
* 2005 – בובי ג'וליץ'
* 2006 – פלויד לנדיס
* 2007 – אלברטו קונטדור
* 2008 – דווידה רבלין
* 2009 – לואיס לאון סאנצ'ס
* 2010 – אלברטו קונטדור
* 2011 – טוני מרטין
* 2012 – בראדלי ויגינס
* 2013 – ריצ'י פורט
* 2014 – קרלוס בטנקור
* 2015 – ריצ'י פורט
* 2016 – גראנט תומאס
* 2017 – סרחיו הנאו
* 2018 – מרק סולר
* 2019 – אגן ברנל
* 2020 – מקסימיליאן שכמן
* 2021 – מקסימיליאן שכמן
* 2022 – פרימוש רוגליץ'
* 2023 – טאדיי פוגאצ'אר
* 2024 – מטאו ג'ורגנסון

==קישורים חיצוניים==

* 

קטגוריה:צרפת: מרוצי אופניים
קטגוריה:מרוצי וורלד טור
חסם כניסה לשוק

חסם כניסה לשוק הוא מונח כלכלי שמשמעותו המכשולים העומדים על דרכם של חברה או פרט המבקשים לפעול בשוק מסוים.

ישנם סוגים רבים של חסמים לכניסה לשוק, חלקם טכניים וחלקם שרירותיים. במקרים רבים, קיימים מספר חסמים בו-זמנית:
* חסם ידע: חסם כזה קיים כאשר לצורך פעילות בשוק מסוים נדרש ידע מסוים אותו יש להשיגו לפני שניתן יהיה להחל לפעול בשוק או להתחיל לפעול בו ביעילות. הצורך בלמידה, פורמלית או לא, כדי להתחיל לפעול בשוק היא דוגמה טיפוסית לחסם ידע. לדוגמה, אדם המבקש לפתוח פיצרייה נדרש ללמוד כיצד מכינים פיצה, היכן קונים את חומרי הגלם המתאימים, מה הדרך הנכונה לפרסם פיצרייה, וכן הלאה.
* חסם אמצעי ייצור: חסם כזה קיים כאשר לצורך פעילות בשוק מסוים נדרשים אמצעי ייצור שיש להשיגם לפני שניתן יהיה להחל לפעול בשוק. לדוגמה, כדי לפתוח פיצרייה יש צורך בתנור לאפיית פיצות; כדי לחלק עיתונים יש צורך במכונית חלוקה או אופניים, וכן הלאה. חסם אמצעי ייצור קיים גם כאשר הכניסה לשוק כרוכה בתשלום גבוה מיוחד.
* חסם רישיון: חסם כזה קיים כאשר לצורך פעילות בשוק מסוים נדרש רישיון מיוחד, שבלעדיו הפעילות בשוק לא תצלח או שאינה חוקית. לדוגמה, אדם המבקש להיות רופא או עורך-דין נדרש לקבל רישיון מיוחד לכך מטעמה של גילדת הרופאים או עורכי-הדין.
* חסם מכסה: חסם כזה קיים כאשר הכניסה לפעילות בשוק מסוים אפשרית רק למספר מוגבל במכוון של אנשים. דוגמה טיפוסית אחת לכך היה קיומו של נומרוס קלאוזוס, שהגביל את מספרם של היהודים שיכלו ללמוד מקצועות מסוימים. דוגמה אופיינית אחרת היא הגבלת מספר הרישיונות להפעלת מונית.
* חסם מעמדי: חסם כזה קיים כאשר הכניסה לפעילות בשוק מסוים מותרת רק לבעלי מעמד מסוים או אסורה על בעלי מעמד מסוים. פעמים רבות, החסם המעמדי מקושר עם חסם אמצעי ייצור. לדוגמה, בימי הביניים, כדי להיות אביר נדרש אדם להיות בעליו של אמצעי ייצור בדמות סוס, חסם שהיה משמעותי ביותר עבור רוב אנשי התקופה.
* חסם גבולות: חסם כזה קיים כאשר הכניסה לפעילות בשוק מעבר לגבול כלשהו אסורה או מוגבלת באופן אחר. דוגמה טיפוסית לחסם גבולות הם מכסים.
* חסם רגולטורי: חסם כזה קיים כאשר הכניסה לפעילות בשוק כרוכה בעמידה במגוון תנאים אותם מעמיד רגולטור. דוגמה טיפוסית לכך יכולות להוות התקנות שקובע רגולטור בתחום התקשורת או הרפואה. דוגמה אחרת היא הדרישה מרופאים או עורכי-דין לעמוד בשלבי התלמדות ממושכים (סטאז').
* חסם ביורוקרטי: חסם כזה קיים כאשר הכניסה לפעילות בשוק כרוכה בעמידה בתנאים ביורוקרטיים שונים. לרוב, חסם זה אינו פורמלי, אך למרות זאת קיומו ממשי ביותר. דוגמה טיפוסית לחסם ביורוקרטי הוא הליכי הרישיון הממושכים לביצוע פעולות מסוימות, הגבלות שרירותיות מטעם פקידים, וכדומה.
* חסם עלויות-תחרות: חסם כזה קיים כאשר הכניסה לפעילות בשוק כרוכה בעלויות מיוחדות הנגרמות בגלל פעולתם של מתחרים בשוק. דוגמה אחת לכך היא הצורך להתמודד עם מתחרים קיימים בשוק המפרסמים ביד רחבה את מוצריהם, מצב בו מתחרים מוכרים את מוצריהם במחיר נמוך במיוחד, או מצב בו מתחרים מנסים לשכנע סוחרים וספקים להימנע משיתוף פעולה עם מתחרה חדש.

קיומם של חלק מחסמי הכניסה לשוק הוא טבעי, במובן זה שפעילות בשוק מסוים כרוכה בדרך כלל בהשקעת הון מסוים ורכישת ידע מסוים כדי שאפשר יהיה לפעול בו ביעילות. במקרים רבים אחרים, עם זאת, החסמים הם שרירותיים ונובעים מפעולתה של גילדה, מתחרים קיימים, או ממשלה המעוניינים להגביל את התחרות באמצעות הגבהת חסמי הכניסה לשוק.

קטגוריה:כלכלה
קטגוריה:מיקרו-כלכלה
קטגוריה:מבני שוק
קטגוריה:מונופול
סמל נונאווט

סמלה של נונאווט הוא שלט אצולה הנקרא באופן רשמי "מגן הוד מלכותה, שניתן לנונאווט" ("The Arms of Her Majesty in Right of Nunavut")

הסמל ניתן לטריטוריית נונאווט על ידי רומאו לה-בלאן, המושל הכללי של קנדה ב-31 במרץ 1999 - יום אחד לפני יצירת הטריטוריה של נונאווט.

==עיצוב הסמל==
הסמל של נונאווט הוא ייחודי בעיצובו, שכן בעיצוב השתתפו מנהיגים, זקני השבט ואומנים אינואיטים.
הוגשו למעלה מ-800 הצעות לדגל ולסמל, וכל אלמנט מהסמל נבחר בנפרד. חמש טיוטות הוכנו ומהן נבחרה אחת המשלבת בצורה הטובה ביותר בין הסמלים האינואיטים המסורתיים, ושלטי האבירים המסורתיים.

המגן, שצורתו עגולה, שונה מהמקובל, צבוע בכחול וזהב - המסמלים את עושרה של הטריטוריה.

האלמנטים המרכזיים במגן הם השמש שאינה שוקעת ("שמש אמצע הלילה") וכוכב הצפון. תחתיהם נמצאת מנורת האבן האינקשוקית הקרויה "קווליק" המסמלת את החום של הבית והקהילה, וכן האינוקשוק - אבן הדרך המסמלת את הטריטוריה והאדמה.

===הכתר===
מעל המגן מצוי איגלו המסמל את אורח החיים המסורתי, וכן את בית המחוקקים של נונאווט, שמעליו הכתר - המסמל את שלטונה של מלכת קנדה.

===תומכי המגן===
תומכי המגן הם אייל הצפון (הקאריבו) והחדשן, המסמלים את ההתבססות על אוצרות הטבע הן של היבשה והן של הים.

האייל עומד על פרגים ארקטיים, עשבי אש ופרחי אברש והחדשן - לצד קרחונים.

==המוטו==
המוטו הרשום באותיות אינוקטיטוטיות הוא "נונאווט סאנגיניווט" שמשמעו "נונאווט היא כוחנו" או "האדמה היא כוחנו".

== קישורים חיצוניים ==
*[http://www.gov.nu.ca/en/Flag.aspx דגל וסמל נונאווט] באתר ממשלת הטריטוריה 

קטגוריה:נונאווט: סמלים
נונאווט
איגלו

איגלו
תרשים צד של איגלו. {{ש}}1 = אזור המגורים. {{ש}}2 = מסדרון כניסה ואחסון. {{ש}} 3 = חלון. {{ש}}4 = פתח אוורור.
איגלו (באינוקטיטוט: ᐃᒡᓗ, "בית" או "בית שלג") הוא מחסה הבנוי בדרך כלל בצורת כיפה, העשוי מלבני שלג ומטרתו לתת מחסה זמני לציידים האינואיטים מפני החורף או לשמש כבית קבוע.

איגלו היא מילה בשפת האינוקטיטוט שפירושה "בית". נהוג לכנות בשם זה את הבתים בהם מבלים האינואיטים את החורף, לאחר שבעונת הקיץ התגוררו באוהלים העשויים עורות. האיגלו שימש בעיקר בשטחי קנדה וגרינלנד. אינואיטים אחרים השתמשו בשלג לבידוד בבתים שנבנו מחומרים אחרים. בעבר היו משתתפים בבניית בתי הקרח לקראת החורף כל אנשי הכפר, אך כיום מעטים האינואיטים הגרים בבתים אלה. האיגלו בנוי מלבני קרח וצורתו עגולה. בראשו כיפה ובפתחו מצויה שכבת קרח דקה, המאפשרת כניסת אור. המיטות באיגלו עשויות מגושי קרח, שכוסו בפרוות ועורות. מדפי קרח המותקנים בקירות, משמשים לאחסון כלי בישול, כלי נשק, כלי עבודה ומנורות.

== בניית איגלו ==
השלג המשמש לבניית האיגלו צריך להיות חזק מספיק להיחתך בצורה של לבנים. שלג מתאים למטרה זו הוא שלג שנערם על ידי הרוח, ונדחס.

האיגלו נבנה על ידי חפירת בור בשלג ובניית הלבנים שמוציאים מן הבור סביבו.

לעיתים נבנית מנהרת כניסה אל האיגלו במטרה למנוע אובדן חום וכניסת רוח כאשר דלת האיגלו פתוחה.
בשל היות השלג חומר מבודד, הטמפרטורות בתוך האיגלו גבוהות במידה ניכרת מהסביבה החיצונית.

אם קירותיו הפנימיים של האיגלו מכוסים בעורות של בעלי חיים, הטמפרטורה בתוך האיגלו יכולה לעלות מ-2°C ל-10-20°C.

מבחינה ארכיטקטונית האיגלו הוא ייחודי בכך שניתן לבנות את כיפתו מלבנים נפרדות מבלי לבנות פיגומים או מבנה תומך.

== ראו גם ==
* אינואיטים
* מצודת שלג
* קוינזי
* קטנואיד

== קישורים חיצוניים ==

* 

קטגוריה:שלג
קטגוריה:מבנים ארעיים
קטגוריה:קנדה: מבנים
קטגוריה:אינואיטים
סולידריות (תנועה)

אנדרטה בגדנסק לפועלי המספנות בגדיניה שנהרגו בהפגנות ב-1970
סולידריות (פולנית: Solidarność, ) היא איגוד מקצועי פולני שהוקם בספטמבר 1980, והונהג בתחילתו על ידי לך ולנסה. הארגון זכה לתמיכה אנטי-קומוניסטית רחבה ודגל באי-אלימות.
== היסטוריה ==
עלייתה של סולידריות סימנה את תחילת היסדקות הקו הנוקשה של המפלגה הקומוניסטית. בדצמבר 1970 פרצו הפגנות במספר ערים בפולין בתגובה על עליית מחיר מצרכי המזון הבסיסיים. ב-17 בדצמבר 1970 פתח הצבא באש על פועלי מספנה מפגינים בגדיניה. 44 איש נהרגו ומאות נפצעו. אנדרטה לזכרם הוקמה ב-1980 ליד מספנות גדנסק. סולידריות צמחה והתחזקה על רקע היחלשות הסוציאליזם בברית המועצות בשנות השמונים, לאחר ההסתבכות במלחמת אפגניסטן וההרעה במצב הכלכלי בה ובגרורותיה.

חשיבותה העיקרית של סולידריות היא בשבירתה את מונופול המפלגה הקומוניסטית כארגון פוליטי יחיד במזרח אירופה. שביתות שהכריזה במספנות גדנסק הפגינו את כוחה הרב ומיליוני חבריה. שביתות אלו גרמו לבסוף לממשלת פולין הקומוניסטית להכריז על משטר צבאי במדינה.

ב־13 בדצמבר 1981, הכריז ראש ממשלת פולין, וויצ'ך ירוזלסקי, על מצוד אחרי חברי סולידריות, תוך שהוא מאיים בעונשי מוות וכולא את מרבית מנהיגי הארגון. ב־8 בדצמבר 1982 הוצא הארגון אל מחוץ לחוק. עד אמצע שנות השמונים שרדה סולידריות בעיקר כארגון מחתרתי שנתמך בידי הכנסייה וה-CIA, אך כוחה היה מספיק על מנת לסכל את ניסיונות הרפורמה העצמאיים של ירוזלסקי ב־1988, תוך שגל שביתות בארגונה הכריח את הממשלה לפתוח בשיחות עם סולידריות.

באפריל 1989 חזרה סולידריות למעמד חוקי והורשתה להשתתף כמפלגה בבחירות. בבחירות מוגבלות אלו זכו נציגיה בניצחון מוחלט והציתו את תקוותם של אנטי-קומוניסטים אחרים במרכז ומזרח אירופה. בסוף אוגוסט 1989 הרכיבה סולידריות את הממשלה, וולנסה התפטר משורותיה על מנת לכהן כנשיא פולין.

מאז, הארגון חזר לתפקד כארגון עובדים מסורתי ופחות כמפלגה פוליטית. כוחה הפוליטי כיום קטן, ומספר חבריה כ-400,000.

==קישורים חיצוניים==

* 
* 
* 
* 

קטגוריה:המלחמה הקרה
קטגוריה:פולין: ארגונים
קטגוריה:הרפובליקה העממית הפולנית
קטגוריה:פולין: פוליטיקה
סמל יוקון

שלט האצולה של טריטוריית יוקון, או, בשמו המלא: "מגן הוד מלכותה בעבור טריטוריית יוקון" (Arms of Her Majesty in Right of the Yukon Territory) ניתן על ידי המחלקה לענייני אינדיאנים ופיתוח הצפון של הממשל הפדרלי הקנדי. הסמל תוכנן על ידי אלן בדוז בשנות ה-50 של המאה ה-20 ואושר על ידי המלכה אליזבת השנייה, מלכת קנדה בשנת 1956.

==תיאור הסמל==
חלקו התחתון של המגן מסמל את הרי יוקון. עיגולי הזהב (שנקראים בזנטס - מטבעות זהב של ימי הביניים) מסמלים את עושרה של הטריטוריה במחצבים, ואת הולדתה בבהלה לזהב של קלונדייק.
הקווים הלבנים הגליים מסמלים את נהרות הטריטוריה.

הצלב האדום בראש המגן מסמל את אנגליה, והקשת דמוית הפרווה שמעל המגן מסמלת את עושרה של הטריטוריה בפרוות.

בראש המגן עומד כלב אלסקן מלמוט על ערימת שלג.

קטגוריה:יוקון: סמלים
יוקון
אולימפיק מרסיי

אולימפיק דה מרסיי (צרפתית: Olympique de Marseille, מבוטא "אולמפיק") היא קבוצת כדורגל מהעיר מרסיי שמשחקת בליגת העל הצרפתית בכדורגל.

== היסטוריה ==
הקבוצה נוסדה ב-1899 וזכתה ב-9 אליפויות צרפת וב-10 גביעים. הקבוצה הגיעה לגמר הגביע הצרפתי שמונה פעמים נוספות. הקבוצה הגיעה לשיאה בתחילת שנות התשעים כאשר זכתה בחמש אליפויות רצופות והוסיפה זכייה בליגת האלופות ב-1993, לאחר ניצחון על מילאן בגמר. שנה לאחר הזכייה, בשנת 1994, אולצה הקבוצה לרדת לליגה השנייה בשל פרשת שחיתות, וכן נשללה ממנה האליפות שבה זכתה בליגה.

ב-1996, בעזרתו של בעל חברת אדידס לשעבר, רוברט לואיס-דרייפוס, המועדון עשה את דרכו חזרה לצמרת הליגה הראשונה. מאז העפילה הקבוצה לגמר גביע אופ"א בשנים 1999 ו-2004 והשיבה לעצמה את תואר האליפות בעונת 2009–2010. בעונת 2017/2018 בליגה האירופית העפילה מרסיי עד למשחק הגמר, אך הובסה בו 0–3 על ידי אתלטיקו מדריד.

הקבוצה ממלאת כמעט בכל משחק את אצטדיונה הביתי, סטאד ולודרום, שמכיל 67,394 מקומות. המוטו של הקבוצה הוא "דרואה-או-בו" (Droit Au But), שפירושו "ישר אל השער".

==סגל הקבוצה==
;נכון ל-1 בפברואר 2024 <ref></ref>

(בהשאלה מאינטר)
 

(בהשאלה מנוריץ' סיטי) (בהשאלה מלוריאן)

(בהשאלה מברסט)
(בהשאלה מטוטנהאם)

==שחקנים מפורסמים בעבר ובהווה==

==תארים==
* אליפות צרפת (9)
**(1936/37, 1947/48, 1970/71, 1971/72, 1988/89, 1989/90, 1990/91, 1991/92, 2009/10)
*אליפות צרפת (הליגה החובבנית) (1)
**(1929)
* הגביע הצרפתי (10)
**(1923/24, 1925/26, 1926/27, 1934/35, 1937/38, 1942/43, 1968/69, 1971/72, 1975/76, 1988/89)
* גביע הליגה הצרפתית (3)
**(2009/10, 2010/11, 2011/12)
* הסופר קאפ הצרפתי (3)
**(1971, 2010, 2011)
* ליגת האלופות (1)
**(1992/1993)
** סגנית: (1) (1990/1991)
* גביע אופ"א
** סגנית: (3) (1998/1999, 2003/2002,2018/2017)
* גביע האינטרטוטו (1)
**2004/2005

==ראו גם==
* לה קלאסיק

==קישורים חיצוניים==

* 

* 

==הערות שוליים==

*
מרסיי
קטגוריה:אלופות אירופה בכדורגל לקבוצות
קטגוריה:קבוצות כדורגל שהוקמו ב-1899
עין זיוון

עין זיוון (עֵין זִיוָן) הוא קיבוץ של התק"ם הנמצא בצפון רמת הגולן.
הקיבוץ נקרא על שמו של כפר צ'רקסי סמוך, הקרוי על שם עשב הזון. הקיבוץ נמצא דרומית להר אביטל, בגובה של 960 מטרים מעל פני הים, כ־2 ק"מ מערבית לקוניטרה. אנשי הקיבוץ סירבו להצעה לשנות את שם הקיבוץ ולקראו על שם לוי אשכול.

==הכפר הצ'רקסי==

עין זיוון היה אחד משנים עשר כפרים של ההתיישבות הצ'רקסית ברמת הגולן. בשנת 1967 התגוררו במקום כ־100 משפחות שהתפרנסו מגידול בקר ופלחה. לאחר מלחמת ששת הימים נותרו התושבים במקום, אולם בגלל חששות מפני העתיד במקרה שצה"ל יעזוב את רמת הגולן הם עזבו את הכפר כמו שאר תושבי ההתיישבות הצ'רקסית ברמת הגולן ועברו לסוריה.

==הקיבוץ==
הגרעין הראשון של הקיבוץ שהיה מורכב מבני קיבוצים וכן מתנדבים מחו"ל התיישב ב־23 בינואר 1968 בבתיו הנטושים של הכפר הצ'רקסי. תחילה שימשה הבאר במקום את המתיישבים, אולם בסוף הקיץ היא יבשה ומים הובאו לקיבוץ בכבאית עד להשלמת הנחת צינור מים על ידי מקורות שהוביל מים מברכת רם. לאחר שלוש שנים הוכרז הקיבוץ על ידי התנועה הקיבוצית כיישוב קבע.

כלכלת היישוב מתבססת על מטעי תפוחים ודובדבנים וזנים נשירים נוספים כגון נקטרינות ואפרסקים. בנוסף לכך יש לקיבוץ כרמי ענבים ליין, ושותפויות כלכליות ביקבי רמת הגולן, מחלבות רמת הגולן, עוף הגליל ועוד. ביישוב פעל בעבר מפעל הנעליים "זיוונית" וקודם לכן התקיים בו מפעל "סנדלי דפנה" שהיה שלוחה של מפעל הנעליים בדפנה, עשה עבורו עבודות גימור וייצר מוצרי הנעלה מפלסטיק. בעקבות קשיים כלכליים נסגר מפעל זיוונית ופעילותו הועברה למפעל האם בדפנה.

סמוך לקיבוץ נמצא מעבר הגבול היחיד בין ישראל לסוריה: מעבר קוניטרה. מול הכניסה לקיבוץ נמצא אתר הנצחה לגדס"ר 134.

הקיבוץ מסווג כיום כקיבוץ מתחדש, והוא פותח את שעריו להרחבה קהילתית למשפחות צעירות.

ביישוב מתקיימת מערכת חינוך בלתי פורמלי לכיתות א'-י"ב, ופעוטון.

==גלריית תמונות==
<gallery>
PikiWiki Israel 3803 Transport in Israel.jpg|רכב של הקיבוץ בתחנת הדלק הראשונה ברמה
EINZIVAN01.JPG|מבנה סורי בלב הקיבוץ
EINZIVAN02.JPG|חדר האוכל הראשון
EINZIVAN03.JPG|חדר האוכל הנטוש
EINZIVAN04.JPG|חדר האוכל והמדשאה המרכזית
EINZIVAN05.JPG|שביל בקיבוץ
EINZIVAN06.JPG|גן ילדים
</gallery>

==לקריאה נוספת==
* מיכה לבנה, גולן - 20 שנה ועוד 2000, משרד הביטחון – ההוצאה לאור, 1993

==קישורים חיצוניים==

* 
* [https://web.archive.org/web/20091219104525/http://www.golan.org.il/553/412.htm עין זיוון] - באתר הגולן
* 
* 

==הערות שוליים==

קטגוריה:קיבוצים
קטגוריה:שביל הגולן
קטגוריה:יישובים שהוקמו ב-1968
קטגוריה:יישובים עבריים המשמרים שם ערבי
קטגוריה:יישובים שפונו במלחמת יום הכיפורים
רבי יוחנן הסנדלר

ציון הקבר שמעל למערה בהר מירון, בה נקבר לפי מסורת מהמאה ה-13
רבי יוחנן הסנדלר היה תנא בן הדור הרביעי לתנאים, תלמידו של רבי עקיבא.

== ביוגרפיה ==
על פי התלמוד הירושלמי רבי יוחנן היה "אלכסנדרי" (מאלכסנדריה), אך לא ברור האם היה יליד העיר או שהתגורר בה.

=== כינויו ===
הדעה המקובלת היא, שנקרא "הסנדלר", על שם מקצועו, כסנדלר או כיהלומן.

יש שטוענים שנקרא כך על שם מוצאו, אלכסנדריה, או על שם הלכה בעניין סנדל שנאמרה מפיו.

=== ייחוס ===
על פי האגדה, רבי יוחנן הסנדלר הוא חוליה חשובה במגילות יוחסין רבות ומיוחס לשושלת דוד המלך, דרך הלל הזקן.

הרב יחיאל היילפרין מעיד בספרו "סדר הדורות", כי הוא מיוחס לרבי יוחנן הסנדלר, דרך רש"י והמהרש"ל: "אני הכותב יחיאל בידי מגילת יוחסין כתובה דאבי אמי מזרע דר"י הסנדלר, וסדר שלשלת היוחסין ממנו רש"י מאור הגולה והגאון מהרש"ל ואבי זקני הנ"ל"<ref></ref>.

==מתורתו==
היה תלמידו של רבי עקיבא, והיה משמשו. בתלמוד הירושלמי מסופר כי בעת שנאסר רבי עקיבא בבית האסורים עלתה שאלה הלכתית ביחס לאישה שביצעה את מצוות חליצה, אך ללא עדים שנכחו בשעת המעשה, האם חליצתה כשרה או לא? החכמים היו מעוניינים לשאול את רבי עקיבא שאלה זו, אך נמנע מהם עקב שהותו בבית הסוהר. רבי יוחנן פתר בעיה זו בדרך מקורית: הוא התחפש לרוכל, והבליע את השאלה ההלכתית בהכרזתו על סחורתו: "מי מבקש מחטים? מי מבקש צינורים? חלצה בינו לבינה מהו?" ובהכריזו משפטים אלה עבר בסמוך למקום בו היה כלוא רבי עקיבא. ענה לו רבי עקיבא - "יש לך כושין? יש לך כשר?" - הבליע גם הוא את תשובתו ההלכתית לכך, "כשר" - כלומר, החליצה כשרה, בתוך שאלה תמימה לכאורה של התעניינות בסחורה.

במסכת אבות הוא מצוטט כאומר: "כל כנסייה (אספה) שהיא לשם שמיים, סופה להתקיים. ושאינה לשם שמיים, אין סופה להתקיים".

בעת גזירות אדריאנוס החליט לנסוע לנציבין שבבבל ללמוד תורה אצל רבי יהודה בן בתירה, ועמו רבי אלעזר בן שמוע. כשהגיעו לצידון תקפום געגועים לארץ ישראל, ושבו ארצה, באומרם: "ישיבת ארץ ישראל שקולה כנגד כל המצוות שבתורה".

== פטירתו וקבורתו ==

מסורת קברו בהר מירון מתועדת לראשונה בספר "תוצאות ארץ ישראל" (1291-1270 בקירוב), למעלה מ-1100 שנה אחרי פטירתו.

הציון נמצא על מערה שפתחה נסתם בעבר. במערה שלש גלוסקמאות.

רבים העולים אל הקבר ביום כ"ט בתמוז, יום פטירת צאצאו רש"י. בשנים האחרונות בתאריך זה, מתקיימת במקום הילולה גדולה.

במסגרת הדלקת המדורות בל"ג בעומר, נהוג להדליק מדורה גם על ציונו, בשעה שתיים בלילה.

== בתרבות ==
ברומן "הר אדוני" שכתב ארי דה-לוקה מוזכר רבי יוחנן כדמות רוחנית.

==לקריאה נוספת==
* מאיר וונדר, אלף מרגליות, הוצאת המכון להנצחת יהדות גליציה, תשמ"ג.

==קישורים חיצוניים==

* 
* 
* 
* [https://www.mytzadik.com/tzadik.aspx?id=81 רבי יוחנן הסנדלר] באתר "MyTzadik"
* [http://webadmin.nli.org.il/_layouts/NLI_Foundation/Player/Player.aspx?fileName=http://dlib.nli.org.il/webclient/DeliveryManager?pid=71077453 ניגונים לעלייה לקבר ר' יוחנן הסנדלר] באתר המוזיקה של הספרייה הלאומית

==הערות שוליים==

*

קטגוריה:הדור הרביעי לתנאים
קטגוריה:בית דוד
קטגוריה:אישים הקבורים בהר מירון
קטגוריה:קברי צדיקים בגליל
קטגוריה:תלמידי רבי עקיבא
קטגוריה:שושלת הלל הזקן
קטגוריה:אישים שחיו במאה ה-2
קטגוריה:ילידי המאה ה-1
קטגוריה:נפטרים ב-150
ניקולא שובן

ניקולא שובן (בצרפתית: Nicolas Chauvin), חייל אגדתי, שקיומו מוטל בספק, שירת בצבא הראשון של הרפובליקה הצרפתית ולאחר מכן בצבא של נפוליאון בונפרטה. שמו הוא המקור למושג שוביניזם.
== חייו ==
שובן התגייס בגיל 18 ושירת בכבוד רב את מדינתו. ידוע כי הוא נפצע 17 פעמים בשירות המדינה וכתוצאה מכך נגרמה לו נכות וכיעור רב. לאות הוקרה על נאמנותו והקרבתו נפוליאון עצמו העניק לו את "חרב הכבוד" ופנסיה של 200 פרנק.

בתקופה שלאחר נפוליאון, ההכרה והכבוד התחלפו בבוז וזלזול. הערכים המקובלים בחברה השתנו, והתשוקה הלאומנית לא הייתה אופנתית עוד. דמותו של שובן הייתה לחיקוי וללעג בכמה הצגות בידור שהועלו בצרפת במספר מקומות בשנת 1831. בהצגות הללו, שבהן הוצג שובן, נטבע המושג שוביניזם כגילוי של לאומניות יתרה.

כדמות היסטורית הוא הפך למיתוס, ויוחסו לו פעולות ומבצעי גבורה אשר לא היו מדויקים. היסטוריונים שונים חקרו חלק מהסיפורים על שובן על ידי השוואות עם מקורות אחרים, חלקם דחו על הסף את מעשיות הגבורה וחלקם הותירו רושם שהוא אכן היה פטריוט גדול.

==ראו גם==
* שוביניזם

קטגוריה:ערכים שבהם תבנית בריטניקה אינה מתאימה
קטגוריה:אנשי צבא צרפתים
קטגוריה:צרפתים במלחמות הנפוליאוניות
קטגוריה:צרפתים שנולדו ב-1790
חתול אמריקני מקורזל

חתול אמריקני מקורזל (מאנגלית: American Wirehair) הוא גזע של חתול הבית שמוצאו ממדינת ניו יורק.

== היסטוריה של הגזע ==
הגזע התפתח מחתול משק בשם אדם, שהתגלה בשנת 1966 בצפון מדינת ניו יורק. אדם, שנולד להורים לא גזעיים (יש הטוענים שהוריו היו אמריקניים קצרי שער) בשגר שמנה 6 גורים, היה יוצא דופן בשל פרוותו הדלילה והקפיצית. מגדלת בשם ג'ואן אושה רכשה את אדם וחתולה נוספת מאותו השגר, והחלה בתוכנית גידול של חתולים מקורזלי פרווה. בתוכנית הגידול השתתפו גם קצרי שיער אמריקניים שהוכלאו עם המקורזלים. תקן הגזע נקבע בשנת 1967 והחל משנת 1977 הגזע הוכר באופן רשמי על ידי חלק מאגודות החתולים.

המוטציה הנדירה שגרמה לפרווה המקורזלת לא דווחה בשום מקום נוסף בעולם, ולכן כל המקורזלים החיים כיום, הם צאצאים של החתול אדם.

== מבנה כללי ==
משקלם של הזכרים הוא 5-7 קילוגרמים, ואילו משקל הנקבות הוא 3.5-5.5 קילוגרמים. 

כמו קצר השער האמריקני, המקורזל מופיע במגוון גדול של צבעים ודוגמאות פרווה. לא כל החתולים שנולדים להורים מקורזלי פרווה יהיו בעלי פרווה מקורזלת בעצמם. 

לחתול שערות מגן, שערות פלומה, ושערות זיפיות. כל שלושת הסוגים קצרים וזיפיים מאוד, וכמה מהשערות מסולסלות לצורת קפיץ. לשערות הזיפיות צורה של חולץ פקקים.

==קישורים חיצוניים==

אמריקני מקורזל
חתול אמריקני קצר-שיער

גור חתול אמריקני קצר-שיער
חתול אמריקני קצר-השיער הוא גזע של חתול הבית.

== היסטוריה של הגזע ==
מקורו המדויק של הגזע אינו ידוע, אך חתולים אלה דומים לקצר-השיער האירופאי שהובא לאיים הבריטים על ידי הרומאים בתחילת המאה העשירית לספירה, סבורים שצבעו המקורי של חתול זה הוא טאבי חום. עם השנים חתולים מבויתים נוספים הובאו לאנגליה והתרבו באופן טבעי, מה שהוסיף מגוון הן לצבעי החתולים והן למבנה.

המתיישבים שהגיעו מאירופה לצפון אמריקה לקחו עמם בספינותיהם חתולים כדי שיגנו על החוות ומחסני המזון מפני עכברים. קיימות עדויות שעל המייפלאור היו חתולים שנלקחו על מנת לצוד עכברים. בבואם לאמריקה, נאלצו החתולים הללו להתאים את עצמם לסביבה החדשה, ותוך כדי זיווג בינם לבין עצמם, פיתחו מאפיינים ומראה ייחודיים. בראשית המאה העשרים גזעי חתולים זרים שיובאו לאמריקה (ארוכי-פרווה וסיאמיים) איימו לשנות את "חתולי החווה" היפים ובעלי האופי הנוח. בניסיון להציל את הזן, מגדלים בחרו את החתולים הטובים ביותר והחלו בתוכנית של גידול בררני, על מנת לשמר את המראה והאופי כשהדגש היה על דוגמת הפרווה המרהיבה. גזע זה הוא אחד מחמשת הגזעים הראשונים שנרשמו והוכרו כגזע על ידי אגודת חובבי החתולים האמריקאית, בשנת 1906. במקור, נקרא הגזע "קצר-שיער מבוית" (Domastic Shorthair). בשנת 1966 הוחלט לשנות את שם הגזע ל"קצר-שיער אמריקני" (American Shorthair) כדי להדגיש את האפיון האמריקאי שלו, ולהבדילו מגזעים קצרי-שיער אחרים. זהו חתול גזעי לכל דבר שאינו דומה לחתולי האסמים והמשוטטים האמריקאיים. החתול הגזעי הראשון שנרשם היה מסוג עשן כחול שנקרא באסטר בראון. הגזע התקבל על ידי כל ארגוני החתולים האמריקניים בשנות ה-60. חתולים אלה מוצגים בתערוכות החתולים בהצלחה רבה בכל רחבי ארצות הברית.

== מבנה כללי ==
לעומת קרובו הבריטי קצר השיער, האמריקאי הוא חתול אתלטי, בעל גוף גדול ומוצק יותר. זהו חתול חזק ובריא, אשר אינו מצריך טיפוח מיוחד, כמו כן הגזע אינו סובל ממחלות גנטיות אופייניות.

גודל ומשקל: הזכרים גדולים משמעותית מהנקבות, משקלם של הזכרים הוא 5–7 ק"ג, והנקבות שוקלות בין 3.5–5.5 ק"ג. החתול מגיע לגודלו המלא בגיל 3–4 שנים.

תוחלת החיים של הגזע היא 15–20 שנים.

מוכרים כמעט 80 צבעים ודוגמאות פרווה שונות לגזע. צבעים חלקים: שחור, כחול, אדום, קרם ולבן, עשן, קמיאו ושיידד, ביקולור, קליקו וואן.

דוגמת הפרווה הפופולרית היא הטאבי על כל גווניו כאשר הפופולרי ביותר הוא הטאבי הכסוף.

== קישורים חיצוניים ==

* [https://web.archive.org/web/20051224003704/http://www.cfa.org/breeds/standards/american-sh.html סטנדרט הגזע ב CFA]

== הערות שוליים ==

אמריקני קצר-שיער
דבון רקס

דבון רקס (Devon Rex) הוא גזע של חתול הבית.

==היסטוריה של הגזע==
מקורו של גזע הדבון רקס הוא בחתול מתולתל שיער, אשר נמצא על ידי אשה בשם בריל קוקס בדבון, אנגליה, בשנת 1960. קוקס ניסתה להכניס את החתול לביתה ולגדלו, אך לא הצליחה בכך. היא המשיכה להשגיח עליו ושמה לב שהחתול הזדווג עם חתולה מקומית. בין הגורים היה גור אחד בעל פרווה מתולתלת. קוקס אספה אותו לביתה וקראה לו קירלי.

לאור הדמיון הרב בין החתול לגזע הקורניש רקס והקרבה הגאוגרפית בין דבון רקס לקורנוול (משם הגיע הקורניש רקס), שיערו כי מדובר באותה מוטציה גנטית וכי מקור החתולים זהה. כדי לאמת זאת, נעשה ניסיון לזווג ביניהם. התוצאה של הזיווג הייתה שגר שכולו חתולים בעלי שיער רגיל. כלומר, המוטציות הגנטיות של קירלי ושל גזע הדבון רקס נתגלו כבלתי תלויות ולכן מדובר בשני גזעים שונים. כדי להעשיר את מאגר הגנים, נעשו הכלאות עם חתולים קצרי שיער רגילים.

כעבור 10 שנים הגזע הוכר בבריטניה.

==מבנה כללי==
לדבון רקס "פני שדון" מיוחדים ואוזניים גדולות מאוד ומחודדות. שלא כמו לקורניש רקס, לרקס זה שיערות מגן ושערות זיפיות הדומות מאוד גם לשערות הפלומה שלו. שלושת סוגי השיער קצרים מאוד ומתולתלים. שערות השפם קצרות או חסרות.

משקלם של הזכרים נע בין 3.5 - 4.5 ק"ג, ושל הנקבות בין 2 - 3.5 ק"ג.

גזע זה מופיע בכל צבעי הפרווה ודוגמאות הפרווה כאשר צבע העיניים בהתאמה. קיים זן בעל דוגמת חודים של סיאמי הנקרא סי-רקס.

תוחלת חייהם נעה בין 9 ל-15 שנים אך רבים מגיעים לאמצע שנות העשרה לחייהם ואפילו מעבר לכך.

==אופי==
הדבון רקס מאופיין בהיותו חברותי, סקרן, פעיל, אוהב לשחק ואפילו שובב ואוהב מאוד אנשים. כאשר הוא שמח הוא עשוי לכשכש בזנבו כמו כלב. הרגל זה ופרוותו המתולתלת, זיכו אותו בכינוי "חתול פודל".

==קישורים חיצוניים==

* [https://web.archive.org/web/20070927002812/http://www.cfa.org/breeds/standards/devon.html סטנדרט הגזע ב-CFA]
* [https://web.archive.org/web/20051226080754/http://www.cfa.org/breeds/profiles/devon.html פרופיל הגזע ב-CFA]

קטגוריה:גזעי חתולים
חתול טונקינזי

חתול טונקינזי
טונקינזי הוא גזע של חתול הבית.

== היסטוריה של הגזע ==

הטונקינזי הוא הכלאה בין החתול הסיאמי והגזע הבורמזי. קיימות עדויות המצביעות על כך, שחתולים סיאמיים בצבע שוקולד, שחיו במאה ה-19 היו דמויי טונקינזים.

חתולה בשם וונג מאו, אשר הגיעה מבורמה לארצות הברית בשנת 1930 הייתה האם הקדמונית של הגזע הבורמזי. החל משנות החמישים, החלו מגדלים לזווג בין הסיאמיים לבורמזים כדי להגיע לזן ביניים, שישלב את תכונות שני הגזעים, ובשנות השישים הטונקינזי החל לצבור פופולריות הן בתצוגות והן כחיית מחמד. את שמו קיבל הגזע על ידי מגדלת קנדית אשר זיווגה בין בורמזי לסיאמי סיל-פוינט, וקראה לבן הכלאיים טונקינזי. בשנת 1971 האיות שונה לטונקינזי על שם מפרץ טונקין הנמצא בדרום-מזרח אסיה.

== מבנה כללי ==

משקלו של חתול טונקינזי נע בין 3 ל-4 ק"ג.
הפרווה של החתול קצרה וצפופה, ולפעמים עוברים 18 חודשים עד שצבע הפרווה מתפתח במלואו.
הפרווה של הטונקינזי יכולה להיות באחת הדוגמאות הבאות: אחידה, דוגמת מינק או דוגמת חודים.
===צבעי הפרווה===
*מינק טבעי: פרווה בצבע חום, כיתום בצבע שוקולד כהה
*מינק כחול: פרווה בצבע אפור כחלחל, כיתום בצבע כחול בהיר
*מינק דבש: פרווה בצבע חום אדמדם, כיתום בצבע שוקולד
*מינק שמפניה: פרווה בצבע בז'-כתמתם, כיתום בצבע חום בהיר
*מינק פלטינה: פרווה בצבע אפור בהיר, כיתום בצבע אפור כהה

כמו אצל החתול הסיאמי, גם אצל החתול הטונקינזי דוגמת הפרווה היא סימטרית, כאשר לטונקינזי בעל דוגמה אחידה יש גוף כהה בדומה לבורמזי, לבעל דוגמת חודים יש גוף בהיר וקצוות כהים כשל הסיאמי. בדוגמת המינק, הגוף הוא בצבע ביניים והקצוות כהים יותר מהגוף אך לא במידה רבה כמו אצל הסיאמי. דוגמת המינק היא היחידה המותרת בתחרויות, אך שתי הדוגמאות האחרות חיוניות לתוכניות הגידול: בזיווג טונקינזי אחיד עם טונקינזי כהה קצוות, כל הצאצאים יהיו בדוגמת מינק. בזיווג שני טונקינזיים עם דוגמת מינק יתקבלו רבע סיאמיים ורבע בורמזיים.

העיניים כחולות בדרך כלל, אך צבע העיניים יכול גם להשתנות תוך כדי התבגרות החתול.

== קישורים חיצוניים ==

טונקינזי
מנקס

מַנְקְס (Manx) הוא גזע של חתול בית חסר זנב.

== מבנה כללי ==
מבנה גופו של המנקס דומה לזה של קצר השער הבריטי, אלא שרגליו האחוריות ארוכות מרגליו הקדמיות והדבר מקנה לו "הליכת ארנבת". פרוותו צפופה ויכולה לבוא כמעט בכל הצבעים והתבניות האפשריות, מלבד שוקולד ולבנדר.

חלק מהחתולים חסרי זנב לחלוטין ונקראים באנגלית "Rumpy" ("עכוזי"). קיימים גם חתולים עם שרידי זנב המכונים "Stumpy" ("בעל גדם"), או חתולים עם זנב בחצי אורך או אפילו זנב שלם.

משקלו של המנקס נע בין 4-5.5 ק"ג.

== אופי ==
חברותי ואנרגטי. חתולי מנקס שחיים גם מחוץ לבית הם ציידים טובים. רבים מכנים את המנקס כ"חתול כלב" בגלל תשוקתו העזה להיות עם בעליו, ולעקוב אחריו מחדר לחדר. קולו של המנקס בדרך כלל שקט מאוד ביחס לממדי גופו (וזה כולל גם נקבות בתקופת הייחום). המנקס משמיע סלסול קול ייחודי (בעיקר נקבות המדברות עם הגורים), אבל גם כתגובה לדיבור של בעליהם. מנקסים רבים מגוננים על בתיהם, במיוחד מפני כלבים זרים. מסתדרים טוב עם ילדים אם הם גדלו איתם ביחד. למנקס בוגר יהיו קשיים להסתגל לבית רועש עם ילדים אם לא היה מורגל לכך, ויעדיף סביבה שקטה.

==אגדות ומיתולוגיה==

המנקס יוצא דופן בכך שאין לו זנב. קיימות אגדות רבות סביב גזע מיוחד זה, והסיבות שגרמו לו לאבד את זנבו. אחת האגדות קשורה בתיבת נוח: המנקס שהיה האחרון להיכנס לתיבה, הספיק בקושי להגיע בזמן והדלת של התיבה נטרקה על זנבו. גרסה נוספת לסיפור התיבה מאשימה את כלבו של נוח בהעלמת הזנב. המנקס הכועס עזב את התיבה ושחה לאי מאן (אי בין אנגליה לאירלנד), שם מצא לו בית.

אגדה נוספת מספרת כי הוויקינגים חטפו גורי חתולים כדי להשתמש בזנבם בתור קמיעות למזל, וכדי לשמור על הגורים, אמהות הגורים היו קוטעות להם את הזנב בנשיכה.

קיימים גם סיפורים על כך שהמנקס הובא לאי מאן במאה ה-16 על ידי ספינות שהגיעו מהמזרח הרחוק.
כיום משערים כי המנקס הוא גזע טבעי שהתפתח באי מאן לפני מאות שנים, כאשר מוטציה גנטית טבעית גרמה לחתולים לאבד את זנבם ובגלל בידודו הגאוגרפי של האי, הונצח חוסר הזנב בדורות הבאים. המנקס הוא מבין הגזעים הראשונים שנרשמו באירופה וצפון אמריקה.

==ראו גם==
* קימריק

==קישורים חיצוניים==

* 

==הערות שוליים==

קטגוריה:גזעי חתולים
קטגוריה:האי מאן
סיבולת לב-ריאה

סִיבּוֹלֶת לב-ריאה (נקראת גם סיבולת ארוכת-טווח או סיבולת קרדיו-וסקולרית) היא היכולת של המערכות המרכזיות (מערכת הלב וכלי הדם, מערכת הדם, מערכת הנשימה והעצבים) בעיקר בזו המפעילה את קבוצות שרירי השלד הגדולות, לפעול ביציבות לאורך זמן. זמן פעילות ארוך דורש אספקת חמצן וגלוקוז וסילוק פסולת הנוצרת במהלך הפעלת השרירים.

סיבולת לב-ריאה היא אחד מתוך עשרת מרכיבי הכושר הגופני הנחשב כחיוני ביותר לשמירה על בריאות האדם ועל כושרו הגופני הכללי. היא מהווה את יכולתו של האדם להתמיד בפעילות גופנית לזמן ממושך. אנשים המעוניינים להיות ספורטאים צריכים לשפר מרכיב זה.

סיבולת לב-ריאה היא יכולתו של הגוף לקלוט כמויות גדולות יותר של חמצן מהאוויר במינימום זמן במהלך פעילות מאומצת, ולהעבירו באמצעות הדם לכל התאים הצורכים אותו. בו זמנית התאים מפרישים חומרי פסולת המועברים חזרה על ידי הדם למערכות אחרות בגוף ונפלטים החוצה. במילים אחרות, בזמן פעילות גופנית עובדות מספר מערכות הפועלות בצורה משולבת. חולשה או רפיון של איבר אחד במערכת יגרמו לחולשה גופנית כללית. חולשה גופנית יכולה להתבטא בעייפות, כאבי ראש, סחרחורת, בחילה וסימנים אחרים.

סיבולת לב-ריאה תורמת לגוף: שיפור זרימת הדם, חיזוק שרירי הלב, הנמכת דופק מנוחה, זירוז תהליכי התאוששות, ירידה בלחץ הדם לנורמה, עלייה ברמת ה-HDL במקביל לירידה ברמות ה-LDL, ירידה במשקל ועוד.

בנוסף, הוכח מדעית כי אנשים בעלי סיבולת לב-ריאה גבוהה יותר חולים פחות במחלות לב וכלי הדם מאשר אנשים בעלי סיבולת לב-ריאה נמוכה יותר.

סיבולת לב-ריאה ניתן לשפר על ידי מאמץ גופני מתון לאורך זמן, כמו ריצה מתונה, שחיה, הליכה מהירה, קפיצה בחבל, רכיבה על אופניים (רגילים או נייחים), ירידה ועלייה במדרגות או על גבי שרפרף ועוד.

== קישורים חיצוניים ==
* [https://web.archive.org/web/20061219111831/http://www.doctors.co.il/m/Doctors/a/Article/xID/210/xCT/513 רפואת ספורט] באתר "דוקטורס"

קטגוריה:פעילות גופנית
חוליגניות

חוליגניזם או חוליגניות (מאנגלית: Hooligan, על פי האקדמיה ללשון העברית: בִּרְיוֹנוּת) היא התנהגות ציבורית חסרת משמעת והרסנית, בדרך כלל של חבורות צעירים. מקור השם לא ברור, אבל ידוע שנעשה בו שימוש בדו"ח משטרה מלונדון בשנת 1898. תאוריה אחת אומרת שהשם בא מבריון אירי מלונדון בשם פטריק הוליגן, תאוריה אחרת אומרת שהשם בא מכנופיית רחוב מאיסלינגטון שנקראה "הולי", תאוריה שלישית אומרת ש"הולי" היא מילה אירית שמשמעותה פראי. לעברית הגיעה המילה דרך הרוסית, ומכאן צליל החי"ת בתחילתה. 

לרוב המילה מקושרת בציבור עם ענפי ספורט, ובראשם הכדורגל, והמילה במשמעותה המקורית, חבורות רחוב של צעירים, לא הייתה בשימוש נרחב מאז שנות ה-80.

האלימות בספורט היא עתיקת יומין. כבר בשנת 532 יריבות בין קבוצות מרוצי סוסים כחולות וירוקות בקונסטנטינופול הובילה ל-30,000 הרוגים בשבוע באירוע שידוע בשם "מהומות ניקה".

משחק הכדורגל והאלימות הלכו ביחד מאז תחילת המאה ה-13 באנגליה. משחקי כדורגל של ימי הביניים עירבו מאות שחקנים, ופעמים רבות הובילו לקרבות בין הצעירים של כפרים יריבים. רק שתי תקופות בהיסטוריה הבריטית היה נקיות מאלימות בכדורגל: השנים בין שתי מלחמות העולם ולאחר מכן בתקופת מלחמת העולם השנייה.

ההתנהגות שידועה בתור "חולגיניזם בכדורגל" מקורה באנגליה בשנות ה-50 המוקדמות, ואילו במדינות אירופאיות אחרות, דפוסים דומים של התנהגות הגיעו בשנות ה-70 המוקדמות. אוהדים איטלקים יצרו סוג של חדשה של אהדה פנאטית לקבוצה שידועה בתור אולטרה. אולטראס הם כח משמעותי במשחקי הכדורגל באיטליה ובמדינות אירופאיות אחרות.

==ראו גם==
* בריונות
* ונדליזם

==קישורים חיצוניים==

* 
* 
* [http://www.hooli-news.co.uk/ חדשות החוליגנים]

קטגוריה:ערכים שבהם תבנית בריטניקה אינה מתאימה
קטגוריה:אלימות בספורט
קטגוריה:הפרות סדר
קטגוריה:אלימות
קטגוריה:כנופיות
טאיקו

מופע תופי טאיקו ביפן
טאיקו או דאיקו (太鼓) היא מילה יפנית שמשמעותה המילולית: "תוף ענק". מחוץ ליפן משמש השם טאיקו כשם כללי לתוף יפני (אשר נקרא ביפנית ווא-דאיקו, 和太鼓, מילולית: "תוף יפני") וכן כשמה של צורת האמנות החדשה יחסית ליצירת מוזיקה בעזרת הרכב של תופים כאלה.

==סוגי טאיקו==
===בּיוֹ דאיקו===
משפחה של תופים אשר המשותף להם הוא עצם היותם תופים דמויי חבית אשר משני צידיה מתוח עור (לרוב של פרה) עליו מכים כדי להפיק את הצליל הדרוש. תופי הביו דאיקו נבנים בשלל גדלים החל מקוטר של חצי מטר וכלה בקוטר של מעל 2 מטר. באופן מסורתי גולף גוף התוף מגזע עץ יחיד, ללא תלות בגודלו, אולם כיום מרבים לייצר את התופים הללו בדרך דומה ליצור חבית וממספר רב של פיסות עץ נפרדות וזאת בשל הוזלת תהליך היצור בשיטה זו. לאחר המתיחה הראשונית של העור על פני גוף העץ וקיבועו, לא ניתן לכוון עוד את הצליל אותו ישמיע התוף. ככל הנראה תופים אלו התפתחו בסין וקוריאה טרם הגיעם לחופי יפן.

הופעת טאיקו. בחזית: תופי נאגאדו דאיקו, מאחור: תוף האו דאיגו הענק
תת-סוגים:

נאגאדו דאיקו (טאיקו ארוך-גוף, 長胴太鼓): זהו התוף הנפוץ ביותר במשפחה זו אשר מיוצר בגדלים משתנים. ישנן צורות נגינה רבות לתיפוף על הנגאדו דאיקו, ביניהן השכבתו בצורה אופקית, העמדתו בצורה אנכית וכן נשיאתו על הכתף (בדגמים הקטנים) תוך שימוש ביד אחת לתיפוף וביד השנייה לייצוב התוף.

אוֹ דאיקו (טאיקו ענק, 大太鼓) זהו למעשה נאגאדו דאיקו אשר נבנה בממדי ענק. תוף זה משמש במקדשים בודהיסטים ובשל גודלו העצום לא משתתף לרוב בהופעות טאיקו מפאת הקושי להזיזו. נגן האו דאיקו עומד מולו כאשר התוף נמצא בגובה ראשו וחובט עליו במקלות (המכונים "באצ'י") אותם הוא אוחז בשתי ידיו.

הירה דאיקו
הירַה דאיקו (טאיקו שטוח, 平太鼓) זהו תוף אשר נבנה בדומה לשאר בני המשפחה אך גופו קצר בהרבה, מה שמשווה לו מראה "שטוח". גם תוף זה יכול להבנות במגוון גדלים ולעיתים רבות נבנה בממדי ענק כתחליף זול לאו דאיקו.

===צוּקֶה-שִימֶה דאיקו===
צוקה-שימה דאיקו הוא השם הכללי לתופים אשר ניתן לשנות את הצליל אותו הם מפיקים בעזרת הידוק יריעות העור על ידי חבל. השם צוקה-שימה (או בקיצור "שימה") נגזר מהמילה היפנית "שִימֶרוּ" שפירושה - "להדק". שלא כמו משפחת הביו דאיקו, נראה כי מקורם של תופי משפחת השימה הוא ביפן והם למעשה המצאה יפנית מקורית. יריעת העור בתופי השימה דאיקו קשורה לבסיס התוף על ידי מספר חבלים אשר ניתן למותחם כל אחד בנפרד או כולם יחד על ידי חבל אופקי מרכזי. 

משפחת השימה כוללת שני סוגי תופים:

שימה דאיגו
שימה דאיגו (締め) הוא לרוב תוף קטן אשר משמש לרוב בככלי ליווי בהופעות תיאטרון יפני קלאסי דוגמת תיאטרון הנו והקבוקי. את החבל שמסביב לתוף מותחים לפני כל הופעה כדי לכוון את הכלי לצליל הרצוי. ישנם תופי שימה אשר נועדו לנשיאה ביד, ואלו הם תופים קטנים וקלים אשר מפיקים צליל חלול משהו. תופי השימה הגדולים בנויים ממסגרת עץ מאסיבית עליה ניתן למתוח את יריעת העור בחוזקה דבר שמקנה להם יכולת להפיק צלילים גבוהים וזכים.

אוקדו דאיגו
אוֹקֶדוֹ דאיגו (桶胴太鼓, תוף חבית) זהו תוף גדול לרוב אשר בניגוד לתופי משפחת הביו דאיקו בנוי מפיסות רבות של עץ היוצרות מעין גליל, שאת שני פתחיו חוסמות שתי יריעות עור גדולות המחוברות זו לזו בחבלים ברי מתיחה. תוף זה הוא הגדול מבין תופי הטאיקו, ולרוב נמצא במצב מאוזן כאשר מנגנים עליו. לתוף צליל עמוק ורועם אשר מופק לרוב על ידי מקלות במבוק.

==קישורים חיצוניים==

* [https://www.youtube.com/watch?v=snFiP_jh5sE להקת קודו מנגנת בטאיקו]

* 

קטגוריה:כלי הקשה
קטגוריה:יפן: תרבות
קטגוריה:מילים וביטויים ביפנית
חבייר זאנטי

חאבייר אדלמר זאנטי (בספרדית: Javier Adelmar Zanetti, תעתיק מדויק: סאנֶטי; נולד ב-10 באוגוסט 1973 בבואנוס איירס) הוא כדורגלן עבר ארגנטינאי, אשר שיחק ברוב הקריירה שלו בקבוצת אינטר מילאנו בה אף שימש כקפטן. זאנטי שיחק באגף הימני וכקשר אמצעי. הוא מכונה "פופי" (el Pupi). זאנטי שיאן ההופעות של אינטר ושני בתולדות נבחרת ארגנטינה עם 145 הופעות. נבחר על ידי פלה לאחד מ-125 שחקני הכדורגל החיים הטובים בעולם.

== קריירה ==
=== קריירת מועדונים ===
זאנטי שיחק בטאז'רס (רמדיוס אסקלדה) ובבאנפילד בארגנטינה, לפני שעבר לאיטליה ולאינטר ב-1995.

בעונת 2009/2010 השלים זאנטי זכייה בטרבל היסטורי עם אינטר כשבקושי החמיץ משחקים במהלך העונה. זאנטי שיחק משחק מלא נגד באיירן מינכן בגמר ליגת האלופות, בו ערך את משחקו ה-700 במדי אינטר. בעונת 2010/2011 הספיקו זאנטי ואינטר לזכות גם בסופר קאפ האיטלקי אחרי ניצחון 1–3 על רומא.

בעונת 2010/2011 בגומלין חצי הגמר הגביע האיטלקי במשחק נגד רומא ערך את הופעתו האלף בקריירה. בנוסף הבקיע במשחק במסגרת ליגת האלופות נגד טוטנהאם והפך לכובש המבוגר ביותר במסגרת הטורניר.

זאנטי קיבל את הכרטיס האדום הראשון שלו בכל הקריירה בגיל 38 וחצי, במהלך משחק הליגה האיטלקית שנערך ב-3 בדצמבר 2011 נגד אודינזה.

בסוף עונת 2013/2014 פרש זאנטי ממשחק פעיל.

=== נבחרת ===
בנבחרת ארגנטינה ערך זאנטי את הופעת הבכורה שלו ב-16 בנובמבר 1994 מול נבחרת צ'ילה. בין היתר שיחק עם הנבחרת במונדיאל 1998 ובמונדיאל 2002. לקראת מונדיאל 2006 בגרמניה החליט מאמן הנבחרת חוסה פקרמן לא לזמנו לסגל ארגנטינה, דבר שהתקבל בהפתעה רבה בארגנטינה ובעולם. לאחר המונדיאל הוחזר זאנטי לסגל הנבחרת על ידי המאמן החדש-ישן אלפיו באסילה ופתח בהרכב הנבחרת במשחק הניצחון על נבחרת צרפת לאחר שנה וחצי של היעדרות. עם פרישתו של רוברטו אז'אלה מונה זאנטי לקפטן הנבחרת. זאנטי המשיך להיות חלק מהנבחרת גם לאחר מינויו של דייגו מראדונה למאמנה ב-2008, אולם הוא לא זומן לסגל הנבחרת למונדיאל 2010. לזאנטי 145 הופעות במדי נבחרת ארגנטינה.

== חייו האישיים ==
זאנטי נשוי לפאולה ולהם בן ובת. בתגובה למשבר הכלכלי בארגנטינה בסוף שנות ה-90 ותחילת המאה ה-21, הקימו זאנטי ואשתו ארגון שמטרתו תמיכה ועזרה לילדים נזקקים בשם "קרן PUPI".

==תארים==
;אינטר
*אליפות איטליה (5): 2005/06, 2006/07, 2007/08, 2008/09, 2009/10
*הגביע האיטלקי (4): 2004/05, 2005/06, 2009/10, 2010/11
*הסופר קאפ האיטלקי (4): 2005, 2006, 2008, 2010
*ליגת האלופות: 2009/10
*הליגה האירופית: 1997/98
*אליפות העולם לקבוצות: 2010
;נבחרת ארגנטינה
*סגנית הקופה אמריקה: 2004, 2007
*סגנית גביע הקונפדרציות: 1995, 2005

==קישורים חיצוניים==

* 

* [http://www.fundacionpupi.org קרן PUPI] - ארגון הסיוע לילדים נזקקים שהקים זאנטי

קטגוריה:מגני כדורגל ארגנטינאים
קטגוריה:כדורגלנים ארגנטינאים
קטגוריה:בואנוס איירס: כדורגלנים
קטגוריה:כדורגלני באנפילד
קטגוריה:כדורגלני אינטר מילאנו
קטגוריה:כדורגלני נבחרת ארגנטינה
קטגוריה:כדורגלני גביע פהד 1995
קטגוריה:כדורגלני קופה אמריקה 1995
קטגוריה:כדורגלנים באולימפיאדת אטלנטה (1996)
קטגוריה:כדורגלני מונדיאל 1998
קטגוריה:כדורגלני קופה אמריקה 1999
קטגוריה:כדורגלני מונדיאל 2002
קטגוריה:כדורגלני קופה אמריקה 2004
קטגוריה:כדורגלני גביע הקונפדרציות 2005
קטגוריה:כדורגלני קופה אמריקה 2007
קטגוריה:כדורגלני קופה אמריקה 2011
קטגוריה:זוכי מדליית כסף אולימפית מארגנטינה
קטגוריה:ארגנטינאים שנולדו ב-1973
ארסן קוטסויב

ארסן קוֹטְסוֹיֶב (באוסטית: Коцойты Арсен; 15 בינואר 1872 – 4 בפברואר 1944) היה מחלוצי הספרות האוסטית והשפיע רבות על התהוות השפה האוסטית וסגנונה. קוטסויב היה בין העיתונאים האוסטים הנודעים ביותר, וכתב בכל כתבי־העת הראשונים באוסטית.

על שמו של קוטסויב קרויים רחובות בערים ולדיקווקז ובסלאן ויצירותיו נלמדות בבתי הספר במסגרת שעורי ספרות אוסטית.

==ביוגרפיה==
קוטסויב נולד למשפחה ענייה בכפר גיזל הסמוך לולדיקווקז. הוא החל את לימודיו בבית הספר המקומי בגיל תשע, וגילה שם אוסף גדול של ספרים שהעשירו את חינוכו. לאחר שסיים את בית הספר למד קוטסויב בסמינר האורתודוקסי בארדון, אך הוא נאלץ לפרוש מהסמינר בשל מחלה. הוא חזר לכפרו והחל לכתוב מאמרים קצרים לעיתונים של צפון הקווקז. הוא אף עבד כמורה בבית הספר המקומי.

ב-1902 נטל קוטסויב חלק במרד שפרץ בגיזל והוגלה מהאזור עקב כך. הוא בחר להתיישב בדרום אוסטיה (כיום בגאורגיה), שם המשיך לעבוד כמורה ולכתוב סיפורים ומאמרים קצרים. ב-1910 הוא החל להוציא לאור כתב־עת הקרוי "Æфсир" ("אפסיר", אוזן). כתב־העת יצא ב-14 גליונות, אך הייתה לו השפעה רבה על העיתונות והספרות האוסטית. יצירות מופת רבות של הספרות האוסטית הודפסו לראשונה ב"אפסיר".

ב-1912 עבר קוטסויב להתגורר בסנקט פטרבורג, ועבד שם במקומות רבים, ביניהם בפראבדה, עיתונו הידוע של לנין. אף שנולד באזור הכפרי של אוסטיה, ידע קוטסויב רוסית במידה כזו שיכול היה להגיה את העיתון הכתוב רוסית.

קוטסויב התפרסם לאחר מהפכת אוקטובר. הוא עבד בעיתונים וכתבי־עת שונים ועסק בחינוך. בשנת 1939 הוא קיבל עיטור אות הכבוד, אך יחד עם זאת השלטון הסובייטי לא חיבב אותו ונמתכה ביקורת על יצירותיו. 

ארסן קוטסויב מת בולאדיקווקז ונקבר בחצר המוזיאון לספרות.

==עבודתו==
רוב סיפוריו הקצרים של קוטסויב הם טרגיים. מרביתם מתרחשים על רקע המסורות הנוקשות של אנשי ההרים, שכללו נקמת דם, איראד (נדוניה) ואמונות טפלות. ארסן קוטסויב הרבה לכתוב על מקומו של אדם מתרבות מסורתית בעולם האירופאי, ועל גורלו של איש ההרים בעיר הגדולה. קוטסויב הרבה גם לתרגם לאוסטית, בין השאר ספורים אחדים משל פושקין.

==קישורים חיצוניים==

* [http://biblio.darial-online.ru/text/Kotsoev/index_rus.shtml אוסף של סיפורים של קוטסויב בתרגום לרוסית]

קטגוריה:סופרים סובייטים
קטגוריה:אוסטים
קטגוריה:מקבלי עיטור אות הכבוד
קטגוריה:ילידי 1872
קטגוריה:נפטרים ב-1944
ויקיציטוט

ויקיציטוט (באנגלית: Wikiquote) הוא מיזם-אחות של ויקיפדיה, שמשתמש בתוכנת מדיה-ויקי ומנוהל על ידי קרן ויקימדיה. האתר הוא ויקי, ומבוסס על רעיונו של דניאל אלטסון, שמומש במקור על ידי בריאון ויבר. מטרת המיזם היא לבסס מאגר רחב של ציטוטים חופשיים ממקורות שונים. 

המיזם החל את דרכו ב-27 ביוני 2003 באנגלית. אחריו נוספו מיזמים בשפות אחרות. בכל מיזמי ויקיציטוט נכון לאוגוסט 2023 נכתבו למעלה מ-302,000 דפים ב-72 מהדורות בשפות שונות. 

הגרסה העברית של ויקיציטוט החלה לפעול ב-30 ביולי 2004. נכון לאוגוסט 2023 ויקיציטוט העברי הוא במקום ה־9 בעולם במספר דפי הציטוט (למעלה מ־8600) ובמקום ה־10 בעולם במספר העריכות (202 אלף).

==קישורים חיצוניים==

* 
* ויקיציטוט העברי

==הערות שוליים==

ציטוט

קטגוריה:אתרי אינטרנט שהושקו ב-2003
ויקימילון

ויקימילון (באנגלית: Wiktionary) הוא מיזם מקוון רב־לשוני ובין־לאומי המנוהל על ידי קרן ויקימדיה. מטרתו היא יצירת מילון חופשי, שיתופי, מהימן ופתוח (מבוססי ויקי) אשר יכיל את כל המילים מכל שפות העולם. כיום, הוא זמין בכ־183 שפות<ref></ref> ומכיל מילים מכ־3,800 שפות שונות. המהדורה הראשונה של המילון (המהדורה האנגלית) החלה את דרכה ב-12 בדצמבר 2002, ואילו המהדורה העברית הושקה ב-29 ביוני 2004.

==ויקימילון העברי==
המהדורה העברית, אחות לוויקיפדיה העברית, נפתחה ב־1 במאי 2004. ב־29 ביוני 2004 נפתח העמוד הראשי, ב־21 ביולי 2004 נכתב הערך הראשון. הערכים הראשונים שנכתבו הם: "אוליגרך", "מלון", "מטוס", "ברק" ו"כדור רגל". נכון לשנת 2020 יש בוויקימילון העברי יותר מ־20,000 ערכים. חוץ מערכי מילים ויקימילון העברי מכיל ערכי ראשי תיבות, ניבים, ביטויים ופתגמים, דפי שורשים ונספחים.

===מבנה המילון===
ויקימילון העברי משמש כיום כמילון עברי־עברי בעיקרו והוא כולל בעיקר דפי ערכים בעברית.
בוויקימילון (בניגוד לנהוג בוויקיפדיה) דף אינו שווה ערך, ומספר ערכים יכולים להופיע בדף אחד (על פי אופן כתיבתם בצורתם המנוקדת).
הערכים מופיעים בצורת היסוד שלהם, בכתיב חסר (כמקובל במילון עברי). כאשר הכתיב המלא נפוץ יותר ישנה, הפניה משם הערך המלא לערך המילוני.

כל ערך במילון משתייך לקטגוריות על פי שורש, משקל, תחום דעת, משלב, עגה, מקורות אטימולוגיים, מורפולוגיה וכו'.
ובערכים ישנם קישורים פנימיים לערכים נוספים.

===מבנה הערך===
לערכים בוויקימילון יש מבנה קבוע שנועד להכיל מידע רב תוך שמירה על סדר ותמציתיות, ולהקל על העורכים והקוראים.

מבנה הערך כולל כותרת הערך מנוקדת, ההגדרות והמשפטים המדגימים, טבלת ניתוח דקדוקי (הכוללת כתיב מלא, הגייה חלק דיבר, מין דקדוקי, שורש, דרך תצורה ונטיות), סעיפי קישורים פנימיים (בהם: צירופים, נגזרות, מילים נרדפות, ניגודים, ו"ראו גם"), סעיף תרגום וסעיפי השלמה ומידע כללי בהם גיזרון (אטימולוגיה), מידע נוסף, קישורים חיצוניים, סימוכין והערות שוליים. (סעיפים אלו נותנים לקורא יריעה רחבה יותר, שאינה מצויה לרוב במילונים אחרים).

כל ערך בוויקימילון משויך לקטגוריות על פי שורש, משקל, תחום דעת, משלב, עגה, מקורות אטימולוגיים, מורפולוגיה וכו'.

==ראו גם==
* מילוג

==קישורים חיצוניים==

* 
* המהדורה העברית של ויקימילון (עמוד ראי)
** על־אודות ויקימילון
** ויקימילון:המדריך המלא לקורא
* [http://wiktionary.org פורטל ויקימילון בכל השפות]

==הערות שוליים==

מילון

קטגוריה:מילונים מקוונים
קטגוריה:מילונים עבריים
קטגוריה:אתרי אינטרנט שהושקו ב-2002
טיפוס הרים

טיפוס הרים או אלפיניזם הוא ספורט או תחביב. מטפסי הרים ידועים גם כאלפיניסטים. מטפסי הרים יכולים לטפס על משטחים סלעיים או מכוסי קרח או שלג.

הסוג הפשוט של טיפוס הרים הוא ההליכה בין הגבעות או טיפוס על סלעים. קיומן של פסגות מהווה אתגר עבור מטפסי ההרים והם ניסו לטפס עליהן. ההיסטוריה המודרנית של טיפוס ההרים מתחילה עם כיבוש פסגת ההר מון בלאן באוגוסט 1786. פסגת מטרהורן נכבשה ב-1865 ובהמשך נכבשו כל פסגות הרי האלפים. כיבושי הפסגות נמשכו בהרים שמחוץ ליבשת אירופה וב-1953, נכבשה פסגת אוורסט, הגבוה בהרים על פני כדור הארץ. כיום מטפסים רבים, בעיקר באלפים, משתמשים במצנח רחיפה על מנת לרדת מפסגת ההר.

מזג האוויר בהרים משתנה במהירות ולכן קיימות סכנות מצד הטבע כמו, קור, קרח, גשם וערפל.

בפסגות ההרים הגבוהים יש קרח ושלג בכל ימות השנה וגם קרחונים או נחלי קרח.

==טיפוס הרים בישראל==
טיפוס ההרים בארץ ישראל החל בשנות ה-30 של המאה ה-20, עת הוקם מועדון המטפסים הישראלי. בשנים האחרונות ספורט הטיפוס צובר תאוצה ונכון להיום, כ-7000 מטפסים יוצאים לטפס בטבע לפחות אחת לשבוע, על פי נתוני מועדון המטפסים.

חברי נבחרת ישראל בטיפוס מתחרים בתדירות קבועה בתחרויות בינלאומיות והגיעו למספר הישגי פודיום בתחרויות שונות באירופה.

בישראל ישנו מגוון גדול של מצוקים טבעיים המתאימים לטיפוס ספורטיבי בכל הרמות. עונת הטיפוס בארץ היא בין החודשים אוקטובר - מאי, עובדה ההופכת את ישראל ליעד טיפוס אטרקטיבי לחודשי החורף. בקיץ טיפוס ההרים מומלץ פחות בשל החום הכבד האופף את כל חלקי הארץ בעונה זו. בין אתרי הטיפוס הפופולריים בישראל ניתן למנות את מצוק תמנע, מצוק גיתה, מצוק עין פרת, מצוק זנוח ומצוק שילת.

==קישורים חיצוניים==

* [http://wiki.imga.org.il/index.php?title=קטגוריה:מאמרים_מתורגמים_ומקוריים מאמרים בנושאי טיפוס]
* [http://wiki.imga.org.il/index.php?title=קטגוריה:טיפוס_הרים הקטגוריה "טיפוס הרים" באנציקלופדיית הטיפוס]
* 
* 
* 

==הערות שוליים==

קטגוריה:טיפוס

sv:Klättring#Alpin klättring
CP/M

CP/M (ראשי תיבות באנגלית: Control Program/Monitor) היא מערכת הפעלה בסיסית אשר שימשה כתשתית התוכנה במיקרו מחשבים עד להופעתו של המחשב האישי ה-IBM PC אשר התבסס על מערכת הפעלה אחרת, MS-DOS.

מערכת CP/M פותחה ב-1973 על ידי גארי קילדל ושווקה על ידי חברת דיגיטל ריסרצ (Digital Research) שהייתה בבעלותו.

מערכת ההפעלה CP/M הייתה מערכת קלה וקומפקטית שיועדה לעבודה על פלטפורמות שונות ובדרך כלל מבוססות מיקרו מעבדים של 8 סיביות. המערכת הייתה מבוססת על BIOS באופן שאיפשר לה לספק שירותי 
API לצרכני תוכנה במחשבים שונים ללא תלות בחומרה ספציפית; ארכיטקטורה זו תרמה לתפוצתה הרחבה של CP/M במגוון רחב של מחשבים קטנים ואישיים במרוצת שנות השבעים.

מערכת ההפעלה CP/M הייתה בעלת ארכיטקטורה בסיסית למדי אשר איפשרה פעולה בו זמנית של משימה אחת בלבד. CP/M חסרה את המערכות התומכות לריבוי משימות ושיתוף זמנים (Time Sharing). בבסיסה של המערכת הייתה סדרה של פונקציות שירות אשר הפניה אליהן נעשתה דרך כתובת ייחודית בזיכרון והפרמטרים הנחוצים הועברו ברגיסטרים. חלק מפונקציות השירות שימשו לניהול קבצים על גבי תקליטונים, חלקן לניהול התקנים בסיסיים במחשב (כמו מדפסת) וחלקן היו פונקציות תיווך ישירות ל-BIOS של המחשב. 

עם הופעתו של המחשב האישי של IBM, המבוסס על מערכת ההפעלה DOS של מיקרוסופט, גוועה לאיטה מערכת CP/M.

==קישורים חיצוניים==

* 

קטגוריה:ערכים שבהם תבנית בריטניקה אינה מתאימה
קטגוריה:מערכות הפעלה
קטגוריה:תוכנות שהושקו ב-1974